ང་ཇོ་ལགས་འདིའི་ཆུང་མ་ཡིནསྐད་ཆ་དེ་ཇི་ལྟར་ཁ་ནས་དོན་མིན་དཔལ་དབྱངས་རང་ཉིད་ཀྱིས་ཀྱང་ཤེས་ཀྱི་མི་འདུགགང་ལྟར་ཀྱང་དཔལ་དབྱངས་ཀྱི་སྐད་ཆ་དེས་འཁྲིས་སུ་ཡོད་པའི་ཕུན་རྣམ་དང་།ཕུན་རྣམ་གྱི་སྔོན་ཆད་ཀྱི་ལས་རོགས།དེ་མིན་ལྷ་མཛེས་ཀྱི་རྣ་བར་ལྷང་ལྷང་དུ་གྲགས་བྱུང་བས།ཕུན་རྣམ་ནི་རང་གི་རྣ་ལའང་ཡིད་མ་ཆེས་པར་དཔལ་དབྱངས་ཀྱི་གདོང་ལ་མིག་ཟུང་ཅེར་ཏེ་ཧད་དེ་ལུས་ཤིང་།འཁྲིས་ཀྱི་ལས་རོགས་དེ་དག་ནི་ཡ་མཚན་པའི་མིག་ཟུང་གིས་ཕུན་རྣམ་དང་དཔལ་དབྱངས་ལ་རེས་མོས་ཀྱིས་ལྟ་བཞིན།ཕུན་རྣམ་གྱིས་ག་དུས་གཉེན་བསྒྲིགས་པ་ཡིན།ངོ་མ་གཅིག་ལས་གཅིག་མགྱོགས་པ་འདུགང་ཚོར་བུ་མོས་མིག་ལྟ་ཞོགལྟག་ཁུང་ཙམ་ཡང་ལྟ་མཁན་མེད་ཀྱང་།ཕུན་རྣམ་ལ་བུ་མོ་མང་པོས་འཚང་ཁ་ཤིག་ཤིག་གིས་དགའ་པོ་བྱེད།ངོ་མ་ཁྱད་མཚར་རེདཟེར་བཞིན།ཁོ་ཚོ་གཞོགས་གཅིག་ཏུ་རུབ་ནས་སྐད་ཤུགས་ཆུང་ངུས་སྐད་ཆ་ཤབ་ཤུབ་ཏུ་སྨྲ་བཞིན་འདུགལྷ་མཛེས་ནི་དཔལ་དབྱངས་ཀྱི་སྐད་ཆ་དེ་ཐོས་རྗེས།མོའི་ད་སོ་མའི་དཀར་ལ་དམར་མདངས་རྒྱས་པའི་གདོང་མདོག་དེ་མ་ཉིད་དུ་བྱུ་རུའི་མདོག་བཞིན་དམར་པོར་གྱུར་ཞིང་།ཕུན་རྣམ་གྱི་ཕྱོགས་སུ་མིག་ཟུང་འཕངས་ཏེ་མགོ་བོ་གཡུག་གཡུག་བྱེད།ཕར་ལ་བལྟས་པ་ཙམ་གྱིས་ལྷ་མཛེས་ཀྱི་སེམས་ལ་ཡིད་ཆད་དང་ཕང་སེམས་ཀྱི་བསམ་པ་དྲག་པོ་ཞིག་སྐྱེ་བཞིན་ཡོད་པ་ངང་གིས་རྟོགས་ཐུབ།ཕུན་རྣམ་ནི་དཔལ་དབྱངས་ཀྱི་སྐད་ཆ་དེ་ཐོས་པས་སེམས་ལ་སྤྲོ་སྣང་ཞིག་ངང་གིས་འཕེལ་ནས་ལུས་པོ་ཚ་ལམ་ལམ་བྱས་ཤིང་།སྔོན་ཆད་གཉིད་དུ་ཡུར་བའི་ཆུ་ཞེས་པའི་རླངས་འཁོར་འཁྲུད་ཁང་དེར།ཐོག་མར་དཔལ་དབྱངས་དང་འཕྲད་དུས་ཀྱི་སྣང་ཚུལ་རྣམས་རེ་རེ་བཞིན་དྲན་ནས།ཁོའི་ལུ་གུ་བཞིན་ལྡིང་བའི་བྲང་ངོས་ཀྱི་སྙིང་གི་འཕར་སྒྲའང་ཇེ་དལ་དུ་ཕྱིན།སྔོན་ཆད་དཔལ་དབྱངས་ཀྱིས་རིན་མེད་ངང་རང་གི་འཁོར་གསུམ་བདལ་འཁོར་དེ་བཀྲུས་ཤིང་།རང་གིས་མོ་ལ་ཨ་མས་བཟོས་པའི་ཕྱུར་སྐམ་རྔན་པར་སྤྲད་ཚུལ་དང་།མོའི་སེམས་རྩ་འཁོལ་བའི་གཤིས་ཀད་དུང་ཁོ་མོས་པྲ་ཆལ་གྱི་འཛུམ་ཞིག་སྟོན་བཞིན་རང་གི་ཨམ་ཅོག་ནས་འཐེན་ཙམ་འཐེན་ཙམ་བྱེད་པའི་རྣམ་པ་སོགས་ཁོ་མོ་དང་འབྲེལ་བའི་གནས་ཚུལ་རེ་རེ་བཞིན་དྲན་པའི་དཀྱིལ་འཁོར་དུ་འཆར།